PMIndiaData/PMIndiaSum huggingface dataset:
प्रधानमंत्री ने सिंधुदुर्ग के चिपी हवाई अड्डे से मुंबई के बीच उड़ान सेवाओं के शुभारंभ पर प्रसन्नता व्यक्त की

प्रधानमंत्री श्री नरेन्द्र मोदी ने कहा है कि सिंधुदुर्ग के चिपी हवाई अड्डे से मुंबई के बीच नई उड़ान सेवाओं से इस क्षेत्र में पर्यटन और संपर्क को बढ़ावा मिलेगा। नागरिक उड्डयन मंत्री श्री ज्योतिरादित्य सिंधिया के एक ट्वीट का उद्धरण देते हुए प्रधानमंत्री ने अपने ट्वीट कहा: "आज का दिन कोंकण क्षेत्र के प्रशंसनीय लोगों के लिए एक विशेष दिन है और निश्चित रूप से यह संपर्क और पर्यटन को बढ़ावा देगा।"
प्रधानमंत्री ने बांग्लादेश की प्रधानमंत्री को उपहार दिया

प्रधानमंत्री श्री नरेन्द्र मोदी ने आज बांग्लादेश की प्रधानमंत्री शेख हसीना को आंध्र प्रदेश के वेंकटगिरि में हस्तनिर्मित चित्रपट भेंट किया। जामदानी शैली में कपड़े पर बने ऐसे चित्र बांग्लादेश में अत्यंत लोकप्रिय हैं। आंध्र प्रदेश के नेल्लौर जिले स्थित वेंकटगिरि हथकरघों के लिए विख्यात है। यहां के बुनकरों ने क्षेत्र के परम्परागत डिजाइनों को जामदानी बुनाई तकनीक में प्रस्तुत करने में महारत हासिल की है। उपहार स्वरूप दिए गए चित्रपट में कल्पवृक्ष और कामधेनु गाय को चित्रित किया गया है जो समृद्धि के प्रतीक समझे जाते हैं। यह चित्रपट अत्यंत महीन सूती धागे और शुद्ध सोने के धागों से बनाया गया है। इसका निर्माण राष्ट्रीय पुरस्कार विजेता कलाकार और प्रमुख शिल्पकार श्री गोवराबातिनी रामनैया ने किया है।
बांग्‍लादेश के विदेश मंत्री ने प्रधानमंत्री से की भेंट

बांग्‍लादेश के विदेश मंत्री महामहिम डॉ. ए.के. अब्दुल मोमेन ने आज प्रधानमंत्री श्री नरेन्‍द्र मोदी से मुलाकात की। प्रधानमंत्री ने डॉ. मोमेन को विदेश मंत्री नियुक्‍त किए जाने पर बधाई दी, और विदेश मंत्री बनने के साथ ही अपनी पहली विदेश यात्रा के लिए भारत को गंतव्‍य के रूप में चुनने के लिए उनकी सराहना की। डा. अब्‍दुल मोमेन ने प्रधानमंत्री को भारत और बांग्‍लादेश के बीच द्विपक्षीय संबंधों में हाल में हुयी प्रगति से अवगत कराया। प्रधानमंत्री ने इस अवसर पर कहा कि पिछले कुछ वर्षों में देानों देशों के सबंधों को काफी गति मिली है। उन्‍होंने बांग्‍लादेश की प्रधानमंत्री शेख हसीना के नए कार्यकाल में आपसी संबंधों को इसी गति से आगे बढ़ाने के लिए बांग्‍लादेश के साथ मिलकर काम करने की भारत की प्रतिबद्धता दोहराई।
प्रधानमंत्री ने बैंकॉक में हुए विस्फोट की निन्दा की

प्रधानमंत्री श्री नरेन्द्र मोदी ने बैंकॉक में हुए विस्फोट की कड़ी निन्दा की है। उन्होंने कहा मैं बैंकॉक में हुए विस्फोट की कड़ी निंदा करता हूं। मैं मृतकों के परिवारों के प्रति सहानुभूति प्रकट करता हूं, और घायलों के जल्द स्वास्थ्य लाभ की कामना करता हूं।
केन्‍द्रीय मंत्रिमंडल ने स्‍पेक्‍ट्रम की नीलामी को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने दूरसंचार विभाग के स्‍पेक्‍ट्रम नीलामी के प्रस्‍ताव को मंजूरी दी है। इस नीलामी के तहत स्‍पेक्‍ट्रम वाणिज्यिक मोबाइल सेवाएं उपलब्‍ध कराने के लिए सफल बोलीदाताओं को सौंप दिया जाएगा। यह नीलामी 700 मेगाहर्ट्ज, 800 मेगाहर्ट्ज, 900 मेगाहर्ट्ज, 1800 मेगाहर्ट्ज, 2100 मेगाहर्ट्ज, 2300 मेगाहर्ट्ज और 2500 मेगाहर्ट्ज फ्रीक्‍वेंसी बैंड्स के स्‍पेक्‍ट्रम के लिए होगी। यह स्‍पेक्‍ट्रम 20 वर्ष की वैधता अवधि के लिए सौंपा जाएगा। कुल 3,92,332.70 करोड़ रुपये (आरक्षित मूल्‍य पर) के मूल्‍य निर्धारण के साथ कुल 2251.25 मेगाहर्ट्ज का प्रस्‍ताव किया जा रहा है। नीलामी के माध्‍यम से स्‍पेक्‍ट्रम के उपयोग के अधिकार प्राप्‍त करने वाले दूरसंचार सेवा प्रदाता अपने नेटवर्क की क्षमता बढ़ाने में समर्थ होंगे, जबकि नया सेवा प्रदाता अपनी सेवाएं शुरू करने में समर्थ होगा। इस नीलामी में बोलीदाताओं को मानदंडों/शर्तों यानी ब्‍लॉक साइज जिसमें बोलीदाता अपनी बोलियां प्रस्‍तुत करने में समर्थ होंगे, स्‍पेक्‍ट्रम कैप यानी बोली की समाप्ति के बाद प्रत्‍येक बोलीदाता द्वारा दी जाने वाली स्‍पेक्‍ट्रम की अधिकतम राशि, शुरू करने की बाध्‍यताएं, भुगतान शर्तों आदि का अनुपालन करना होगा। सफल बोलीदाताओं को पूरी बोली राशि का एकमुश्‍त भुगतान करना होगा या निश्चित राशि (प्राप्‍त किए गए 700 मेगाहर्ट्ज, 800 मेगाहर्ट्ज और 900 मेगाहर्ट्ज बैंड्स में 25 प्रतिशत या 1800 मेगाहर्ट्ज, 2100 मेगाहर्ट्ज, 2300 मेगाहर्ट्ज, 2500 मेगाहर्ट्ज बैंड्स में प्राप्‍त किए स्‍पेक्‍ट्रम के लिए 50 प्रतिशत) का एकमुश्‍त भुगतान करने का विकल्‍प चुना जाए और बकाया राशि का दो वर्ष के ऋण स्‍थगन के बाद अधिकतम 16 एकसमान वार्षिक किश्‍तों में भुगतान करना होगा। बोली राशि के अलावा सफल बोलीदाता को इस बोली के माध्‍यम से प्राप्‍त किए गए स्‍पेक्‍ट्रम उपयोग प्रभारों के रूप में वायरलाइन सेवाओं के अलावा समायोजित सकल राजस्‍व (एजीआर) की 3 प्रतिशत राशि का भी भुगतान करना होगा। स्‍पेक्‍ट्रम नीलामी सफल बोलीदाताओं को स्‍पेक्‍ट्रम प्रदान करने की एक पारदर्शी प्रक्रिया है। स्‍पेक्‍ट्रम की पर्याप्‍त उपलब्‍धता उपभोक्‍ताओं के लिए दूरसंचार सेवाओं की गुणवत्‍ता बढ़ाती है। यह प्रासंगिक है कि आर्थिक प्रगति, प्रत्‍यक्ष और अप्रत्‍यक्ष रोजगार सृजन तथा डिजिटल इंडिया के प्रसार के साथ मजबूत जुड़ाव से टेलीकॉम क्षेत्र आज एक प्रमुख बुनियादी क्षेत्र बन गया है, इसलिए मंत्रिमंडल के उपयुक्‍त निर्णय से सभी पहलुओं पर हितकारी प्रभाव पड़ने की उम्‍मीद है।
श्री मुमताज़ अली ने प्रधानमंत्री से मुलाकात की

श्री मुमताज़ अली ने आज बेंगलुरू में प्रधानमंत्री श्री नरेन्‍द्र मोदी से मुलाकात की। यह शिष्‍टाचार भेंट थी। श्री अली ने ‘श्री एम’ के नाम से ‘अप्रेन्टिस्‍ड टू ए हिमालयन मास्‍टर’ (अ योगीज ऑटोबॉयोग्राफी) नामक पुस्‍तक की रचना की है। इन दिनों वे ‘मानवता की एकता’ के लिए पूरे देश की पदयात्रा कर रहे हैं।
प्रधानमंत्री कल महात्‍मा गांधी को श्रद्धांजलि देंगे, प्रधानमंत्री कल झारखंड का दौरा करेंगे

प्रधानमंत्री श्री नरेन्‍द्र मोदी गांधी जयंती के अवसर पर राष्‍ट्रपिता महात्‍मा गांधी को श्रद्धांजलि देने के लिए कल प्रात: राजघाट जाएंगे। प्रधानमंत्री कल झारखंड का दौरा करेंगे। प्रधानमंत्री खुंटी स्थित जिला अदालत के लिए 180 किलोवाट के रूफटॉप सौर संयंत्र का उद्घाटन करेंगे। वह इसके बाद दुमका में प्रधानमंत्री मुद्रा योजना के तहत एक विशाल ऋण शिविर का उद्घाटन करेंगे। प्रधानमंत्री कल सायं नई दिल्‍ली में ‘इंडिया टुडे’ ग्रुप द्वारा आयोजित किए जाने वाले ‘सफाईगि‍री पुरस्‍कार’ समारोह में भाग लेंगे।
प्रधानमंत्री 12 जनवरी को 25वें राष्ट्रीय युवा महोत्सव का उद्घाटन करेंगे

प्रधानमंत्री श्री नरेन्द्र मोदी 12 जनवरी 2022 को 11 बजे पूर्वाह्न पुदुच्चेरी में वीडियो कॉन्फ्रेंसिंग के माध्यम से 25वें राष्ट्रीय युवा महोत्सव का उद्घाटन करेंगे। उल्लेखनीय है कि इसी दिन स्वामी विवेकानन्द की जयंती होती है, जिसे राष्ट्रीय युवा दिवस के रूप में मनाया जाता है। महोत्सव का उद्देश्य है भारत के युवा मन को दिशा देना और उन्हें राष्ट्र निर्माण के लिये शक्ति के रूप में एकजुट करना। यह सामाजिक जुड़ाव तथा बौद्धिक और सांस्कृतिक एकता के सबसे बड़े प्रयासों में शामिल है। इसका लक्ष्य है भारत की विविधतापूर्ण संस्कृतियों को साथ लाना और उन्हें ‘एक भारत, श्रेष्ठ भारत’ के एकता के सूत्र में पिरोना। इस वर्ष कोविड की वर्तमान परिस्थितियों को मद्देनजर रखते हुये महोत्सव को वर्चुअल माध्यम से 12-13 जनवरी, 2022 को आयोजित किया जायेगा। उद्घाटन के बाद राष्ट्रीय युवा शिखर सम्मेलन होगा, जिसमें चार विशेष विषयों पर पैनल चर्चा होगी। युवाओं के नेतृत्व में विकास तथा उभरते मुद्दों और चुनौतियों का समाधान करने के लिये युवाओं को प्रेरित करने सम्बंधी प्रयासों के क्रम में पर्यावरण, जलवायु और सतत विकास लक्ष्य आधारित वृद्धि, प्रौद्योगिकी, उद्यमशीलता और नवोन्मेष, स्वदेशी और प्राचीन ज्ञान, राष्ट्रीय चरित्र, राष्ट्र निर्माण तथा स्थानीय और क्षेत्रीय उद्यमों को बढ़ावा जैसे विषयों को शामिल किया गया है। पुदुच्चेरी, ऑरोविले, प्रौद्योगिकी द्वारा शहरों के दैनिक जीवन को उन्नत बनाने, स्वदेशी खेल और लोकनृत्यों आदि के बारे में रिकॉर्डेड वीडियो कैप्सूल भी महोत्सव के दौरान प्रतिभागियों को दिखाये जायेंगे। ओलंपियनों और पैरालंपियनों के साथ भी खुली चर्चा होगी तथा उसके बाद सांयकाल प्रत्यक्ष कला प्रदर्शन होगा। प्रातःकाल वर्चुअल योग सत्र का भी आयोजन किया जायेगा। आयोजन के दौरान प्रधानमंत्री “मेरे सपनों का भारत” और “अनसंग हीरोज़ ऑफ इंडियन फ्रीडम मूवमेन्ट” (भारतीय स्वतंत्रता आंदोलन के गुमनाम महानायक) पर चयनित निबंधों का अनावरण करेंगे। एक लाख से अधिक युवाओं ने इन दो विषयों पर निबंध लिखे थे, जिनमें से कुछ निबंधों को चुना गया है। प्रधानमंत्री सूक्षम, लघु और मध्यम उद्यम मंत्रालय के एक प्रौद्योगिकी केंद्र का भी उद्घाटन करेंगे। इसे लगभग 122 करोड़ रुपये के निवेश से पुदुच्चेरी में स्थापित किया गया है। इलेक्ट्रॉनिक्स प्रणाली प्रारूप और विनिर्माण (ईएसडीएम) सेक्टर को ध्यान में रखते हुये इस प्रौद्योगिकी केंद्र को आधुनिकतम प्रौद्योगिकी से लैस किया जायेगा। यह युवाओं को कुशल बनाने में योगदान करेगा तथा हर वर्ष लगभग 6400 प्रशिक्षुओं को प्रशिक्षित करने में सक्षम होगा। प्रधानमंत्री ओपन एयर थियेटर युक्त एक प्रेक्षागृह पेरुनथलैवर कामराजर मनीमण्डपम का भी उद्घाटन करेंगे, जिसे लगभग 23 करोड़ रुपये की लागत से पुदुच्चेरी सरकार ने निर्मित किया है। इसे मुख्य रूप से शैक्षिक उद्देश्य के लिये इस्तेमाल किया जायेगा। यहां एक हजार से अधिक व्यक्तियों के बैठने की क्षमता है।
प्रधानमंत्री ने प्रसिद्ध वायलिन वादक श्री टी. एन. कृष्णन के निधन पर शोक व्यक्त किया

प्रधानमंत्री श्री नरेंद्र मोदी ने जाने-माने वायलिन वादक श्री टी. एन. कृष्णन के निधन पर गहरा दुख व्यक्त किया है। प्रधानमंत्री ने कहा है कि, "प्रख्यात वायलिन वादक श्री टी. एन. कृष्णन का निधन होने से संगीत की दुनिया में एक बहुत बड़ा ख़ालीपन आ गया है। उनके कार्यों और रचनाओं ने हमारी संस्कृति में समाहित भावनाओं तथा प्रवृतियों की एक विस्तृत श्रृंखला को खूबसूरती से प्रस्तुत किया है। वह युवा संगीतकारों के लिए एक उत्कृष्ट संरक्षक भी थे। उनके परिवार और प्रशंसकों के लिए संवेदना। ओम शांति।"
नौ सेना दिवस पर प्रधानमंत्री ने शुभकामनाएं दीं

प्रधानमंत्री श्री नरेंद्र मोदी ने नौ सेना दिवस पर अपनी शुभकामनाएं दीं। प्रधानमंत्री ने कहा, “नौ सेना दिवस के अवसर पर नौसेना के सभी कर्मियों और उनके परिजनों को मेरी तरफ से ढेर सारी शुभकामनाएं। हम नौसेना की महत्वपूर्ण भूमिका को संजोकर रखते हैं और हम अपने नौसेना कर्मियों की बहादुरी को सलाम करते हैं।”
प्रधानमंत्री प्रातः 9:30 डेफलिम्पिक्स के भारतीय दल से बातचीत करेंगे

प्रधानमंत्री श्री नरेन्द्र मोदी प्रातः 9:30 डेफलिम्पिक्स के भारतीय दल से बातचीत करेंगे। उन्होंने कहा कि पूरे दल ने इतिहास रच दिया है और हर भारतीय के चेहरे पर मुस्कान ला दी है। प्रधानमंत्री ने ट्वीट किया हैः “आज 9:30 प्रातः डेफलिम्पिक्स के भारतीय दल के साथ बातचीत होगी। इस पूरे दल ने इतिहास रच दिया है और हर भारतीय के चेहरे पर मुस्कान ला दी है।”
02 नवंबर को प्रधानमंत्री का द्वितीय 'मन की बात' का कार्यक्रम

प्रधानमंत्री श्री नरेन्‍द्र मोदी का द्वितीय “मन की बात” रेडियो कार्यक्रम 02 नवंबर, 2014 को होना तय है। प्रधानमंत्री ने ट्वीट किया है कि रविवार 02 नवंबर, 2014 को सुबह 11:00 बजे द्वितीय “मन की बात” रेडियो कार्यक्रम पर हमारा ध्‍यान है। प्रधानमंत्री ने कहा “एक बार फिर मैं आपको विचारों, टिप्‍पणियों और सुशासन के उन कदमों के उदाहरणों को साझा करने के लिए आमंत्रित करता हूं, जिन्‍होंने आपके दिमाग पर एक छाप छोड़ी हो।” MyGov.in पर एक खुला मंच बनाया गया है जहां रेडियो कार्यक्रम के लिए विचारों और सुझावों को साझा किया जा सकता है।
प्रधानमंत्री श्री नरेन्द्र मोदी और संयुक्त राज्य अमेरिका के राष्ट्रपति, महामहिम जोसेफ आर. बाइडेन के बीच टेलीफोन पर बातचीत

प्रधानमंत्री श्री नरेन्द्र मोदी ने आज संयुक्त राज्य अमेरिका के राष्ट्रपति महामहिम जोसेफ आर. बाइडेन के साथ टेलीफोन पर बातचीत की। प्रधानमंत्री ने राष्ट्रपति बाइडेन को गर्मजोशी से बधाई और उनके कार्यकाल के लिए शुभकामनाएं दीं। प्रधानमंत्री ने भारत-अमेरिका रणनीतिक साझेदारी को आगे बढ़ाने के लिए उनके साथ मिलकर काम करने की बात कही। दोनों नेताओं ने क्षेत्रीय विकास और व्यापक भू-राजनीतिक संदर्भ पर चर्चा की। उन्होंने स्वीकार किया कि भारत-अमेरिकी साझेदारी लोकतांत्रिक मूल्यों और साझा रणनीतिक हितों के लिए प्रतिबद्धता में मजबूती से जुड़ी हुई है। उन्होंने नियम मानने वाली अंतर्राष्ट्रीय व्यवस्था और मुक्त, खुला और समावेशी भारत-प्रशांत क्षेत्र सुनिश्चित करने के लिए समान विचारधारा वाले देशों के साथ काम करने के महत्व को दोहराया। प्रधानमंत्री और राष्ट्रपति बाइडेन ने वैश्विक जलवायु परिवर्तन की चुनौती का हल एक साथ मिलकर निकालने की बात को स्वीकार किया। प्रधानमंत्री ने पेरिस समझौते पर फिर से प्रतिबद्धता जताने के लिए राष्ट्रपति बाइडेन के निर्णय का स्वागत किया और भारत द्वारा अक्षय ऊर्जा के क्षेत्र में अपने लिए निर्धारित महत्वाकांक्षी लक्ष्यों के बारे में जानकारी दी। प्रधानमंत्री ने इस वर्ष अप्रैल में क्लाइमेट लीडर्स समिट सम्मेलन का आयोजन करने के लिए राष्ट्रपति बाइडेन की पहल का स्वागत किया और उस में भाग लेने के लिए उत्सुक दिखे। प्रधानमंत्री ने राष्ट्रपति बाइडने को भारत आने के लिए आमंत्रित किया, ताकि वे अपनी सुविधा अनुसार जल्द से जल्द भारत की यात्रा पर आ सकें।
6 नए आईआईटी की स्थापना और संचालन तथा सोसायटी पंजीकरण अधिनियम, 1860 के अंतर्गत पंजीकृत सोसायटी के रूप में 6 नए आईआईटी की स्थापना

प्रधानमंत्री श्री नरेन्‍द्र मोदी की अध्यक्षता में केन्‍द्रीय मंत्रिमंडल ने आंध्र प्रदेश, छत्तीसगढ़, गोवा, जम्मू, केरल और कर्नाटक में 6 नए आईआईटी स्थापना को मंजूरी दे दी है। केन्‍द्रीय मंत्रिमंडल ने सोसायटी पंजीकरण अधिनियम, 1860 के अंतर्गत पंजीकृत सोसायटी के रूप में 6 नए आईआईटी की स्थापना को भी मंजूरी दे दी, ताकि इन संस्थानों को प्रौद्योगिकी संस्थान अधिनियम, 1961 में शामिल करने के लिए संशोधन होने तक वैधानिक दर्जा मिल सके। प्रत्येक आईआईटी में पहले वर्ष 180 विद्यार्थी प्रवेश पा सकेंगे। दूसरे वर्ष में यह संख्या 450 और संचालन के तीसरे वर्ष में संख्या 928 (840 स्नातक, 80 स्नात्तकोत्तर तथा 8 पीएचडी) हो जाएगी। 6 आईआईटी के संचालन पर 2015-16 और 2018-19 में 1,411.80 करोड़ रुपये खर्च होंगे।
मंत्रिमंडल ने केन्‍द्र शासित प्रदेश दादर व नागर हवेली के सिलवासा में मेडिकल कॉलेज की स्‍थापना को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने केन्द्र शासित प्रदेश (यूटी) दादर व नागर हवेली के सिलवासा में मेडिकल कॉलेज की स्थापना को मंजूरी दी है। विशेषताएं : 1. दादर व नागर हवेली प्रशासन ने सिलवासा में मेडिकल कॉलेज की स्‍थापना के लिए दो वर्षों में 189 करोड़ रुपये की धनराशि निर्धारित की है। 2018-19 के लिए 114 करोड़ और 2019-20 के लिए 75 करोड़ रुपये। प्रतिवर्ष 150 छात्रों का नामांकन होगा। 2. यह परियोजना 2019-20 तक पूरी हो जाएगी और इसका निर्माण व परिव्‍यय भारतीय चिकित्‍सा परिषद (एमसीआई) के नियमों तथा स्‍वास्‍थ्‍य व परिवार कल्‍याण मंत्रालय के दिशा-निर्देशों के अनुरूप किया जाएगा। 3. मेडिकल कॉलेज का वार्षिक परिव्‍यय केन्‍द्र शासित प्रदेश के बजट प्रावधानों के अंतर्गत संचालित किया जाएगा। 4. स्‍थापना परिव्‍यय समिति (सीईई) की अनुशंसाओं के तहत 357 स्‍थायी पदों में से 14 (जेएस) स्‍तर (शिक्षण और गैर-शिक्षण पदों सहित) के 21 स्‍थायी पदों का सृजन। लाभ : इस मंजूरी से चिकित्‍सकों की उपलब्‍धता में वृद्धि होगी तथा चिकित्‍सकों की कमी की समस्‍या में भी कमी आएगी। दो केन्‍द्र शासित प्रदेशों के छात्रों के लिए मेडिकल शिक्षा प्राप्‍त करने के अवसरों में वृद्धि होगी। जिला स्‍तर के अस्‍पतालों की अवसंरचना का अधिकतम उपयोग होगा और दोनों केन्‍द्र शासित प्रदेशों तथा समीपवर्ती क्षेत्रों के लोगों के लिए तीसरे स्‍तर की मेडिकल सुविधा बेहतर होगी। इस मेडिकल कॉलेज से दोनों केन्‍द्र शासित प्रदेशों के जनजातीय व ग्रामीण क्षेत्रों के छात्रों को लाभ होगा, जिससे सामाजिक, समानता को प्रोत्‍साहन मिलेगा। केन्‍द्र शासित प्रदेशों में चिकित्‍सकों की संख्‍या में वृद्धि से बेहतर मेडिकल सुविधाएं मिलेगी।
मौसम और जलवायु के निर्बाध पूर्वानुमान के लिए एकीकृत मॉडल भू-प्रणाली मॉडलिंग पर मूल भागीदारी के लिए संघ सहायता समझौता

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने मौसम और जलवायु के बारे में निर्बाध पूर्वानुमान के लिए भू-प्रणाली एकीकृत मॉडल (यूएम) विकसित करने में सहयोग हेतु पृथ्‍वी-विज्ञान मंत्रालय के भू-प्रणाली विज्ञान संगठन (ईएसएसओ-एमओईएस) द्वारा ब्रिटेन के मौसम कार्यालय (यूकेएमओ), कोरिया मौसम विज्ञान प्रशासन (केएमए) और मौसम विज्ञान ब्‍यूरो एवं राष्‍ट्रमंडल वैज्ञानिक औद्योगिक तथा अनुसंधान संगठन (सीएसआईआरओ) के माध्‍यम से ऑस्‍ट्रेलिया के राष्‍ट्रमंडल के साथ हुये संघ सहायता समझौते को मंजूरी दे दी है। पृथ्‍वी-विज्ञान मंत्रालय एकीकृत मॉडल संघ सहायता के लिए सदस्‍य के रूप में £100,000 (एक सौ हजार पाउंड्स स्‍टरलिंग) की वार्षिक सहयोग राशि देगा। भू-प्रणाली मॉडलिंग और मौसम तथा जलवायु के पूर्वानुमान के क्षेत्र में वैज्ञानिक चुनौतियों पर मिलजुल कर कार्य करने की प्रणाली के लिए इस समझौता ज्ञापन (एमओयू) से भारतीय वैज्ञानिक एवं शिक्षाविद लाभांवित होंगे। इस एमओयू से वैज्ञानिक संसाधन का आदान-प्रदान होने के साथ ही यह विशेष रूप से भारतीय मॉनसून क्षेत्र में मौसम तथा जलवायु के पूर्वानुमान के लिए भू-प्रणाली मॉडलिंग के विकास और सुधार के लिए ज्ञान बढ़ाने में भी यह सहायक होगा। एमओयू पर जनवरी 2016 में हस्‍ताक्षर होने की संभावना है जिससे भारत ईएसएसओ-एनसीडब्‍ल्‍यूएफ के जरिये चौथा महत्‍वपूर्ण यूएम साझेदार बन जायेगा और यूएम प्रौद्योगिकी तथा वैज्ञानिक विकास में सहयोग करेगा। समझौते के अंतर्गत मूल साझेदार सामान्‍य शासन संरचना के अंतर्गत कार्य करेंगे और प्राथमिकता वाले कार्यों और संसाधनों की गतिशीलता के साथ संयुक्‍त विकास कार्यक्रम की योजना और डिजाइन के लिए रणनीति तय करेंगे। एमओयू की विस्‍तृत जानकारी इस प्रकार है: • ईएसएसओ-एमओईएस विभिन्‍न आकाशीय और अस्‍थायी पैमाने पर मौसम और जलवायु का पूर्वानुमान करता है। मौसम को समझने और पूर्वानुमान, जल चक्र और जलवायु परिवर्तन एवं इनमें शामिल जटिलताओं को देखते हुये इन अग्रणी क्षेत्रों में पूर्वानुमान की क्षमता को बढ़ाने में सामाजिक प्रासंगिकता, अनुसंधान और विकास के लिये आपसी हित के सहयोगात्‍मक अनुसंधान के लिये मंत्रालय नियमित रुप से विभिन्‍न अंतर्राष्‍ट्रीय संगठनों के साथ कार्य करता है। • यूकेएमओ, केएमओ और सीएसआइआरओ के एकीकृत मॉडल संघ सहायता में मौसम और संबंधित विज्ञान के सामान्‍य हित जुडे हुये है। यह मौसम और जलवायु परिवर्तन के पूर्वानुमान के लिये भू-प्रणाली माडलिंग के क्षेत्र में बढ़ती जटिलताओं और आपसी हित की पहचान करता है। संघ सहायता के जरिये समानता, पारस्‍परिकता और आपसी हित के आधार पर वैज्ञानिक संसाधनों, विशेषज्ञताओं, जाने-कैसे और तकनीकी जानकारी का आदान-प्रदान संभव है। पृष्‍ठभूमि:- यूएम मौसम और जलवायु के निर्बाध पूर्वानुमान के उभरते हुए आदर्श पर आधारित है। भू-विज्ञान मंत्रालय के अंतर्गत राष्‍ट्रीय मध्‍यम अवधि मौसम पूर्वानुमान केंद्र (ईएसएसओ-एनसीएमआरडब्‍ल्‍यूए) राष्‍ट्रीय मानसून मिशन कार्यक्रम के तहत मानसून के पूर्वानुमान के लिए निर्बाध यूएम प्रणाली विकसित करने पर ध्‍यान केंद्रित कर रहा है। हालांकि यूकेएमओ और ईएसएसओ-एमओईएस वर्ष 2008 से संयुक्‍त रूप से यूएम मॉडलिंग प्रणाली पर कार्य कर रहे हैं लेकिन यूएम प्रणाली के सभी अंतर्राष्‍ट्रीय साझेदारों के बीच संयुक्‍त विकास कार्यक्रमों के जरिये सहयोगात्‍मक साझेदारी को और बढ़ावा देने की आवश्‍यकता है। संघ सहायता समझौते के जरिये भारत ने चौथे मूल यूएम साझेदार बनने का प्रस्‍ताव किया है।
आम बजट 2015 पर दूरदर्शन समाचार को दी गयी प्रधानमंत्री की प्रतिक्रिया का मूल पाठ

Pro-Poor Budget है, Pro-Growth Budget है। जन-जन की अपेक्षाओं को पूर्ण करने के लिए, जन-धन से लेकर के जन-कल्‍याण तक का, पूरा मार्ग प्रशस्‍त किया गया है। एक तरफ राज्‍यों को सक्षम बनाना; दूसरी तरफ राष्‍ट्रीय प्राथमिकताओं को, राष्‍ट्रीय आवश्‍यकाताओं को बल देना। SC, ST, OBC, दलित, पीडि़त, शोषित – जो पीछे रह गए हैं – उनको विशेष बल देना। जिस MGNREGA की बड़ी चर्चा होती थी, इतने सालों में MGNREGA में पहली बार, गांव के गरीब को रोजी-रोटी मिले, इसलिए सर्वाधिक धनराशि, गरीबों के रोजगार के लिए लगाई गई है। हमारे देश के छोटे-छोटे व्‍यापारी – रेकड़ी चलाते होंगे, सब्‍जी बेचते होंगे, कपड़े की फेरी करते होंगे – उनको धन प्राप्‍त करने के लिए – बैंक हाथ ऊपर कर देती है – उनको पैसा मिलता नहीं है। उनके लिए, धन-राशि सरलता से मिले, जितनी चाहिए उतनी मिले, उसके लिए “मुद्रा” की एक अलग योजना हमने प्रस्‍तुत की है, जो आने वाले दिनों में उनको काम आने वाली है। इस बजट में, काले धन के संबंध में हमारी क्‍या सोच है, हमारा क्‍या commitment है, इसको पूरी तरह हमने देश के सामने रखा है। अब काले धन वालों की खैर नहीं है। सिवाए जेल, अब उनके नसीब में कुछ नहीं है। नया कानून हम ला रहे हैं, और आज बहुत विस्‍तार से कालेधन के खिलाफ हमने कड़ी कार्रवाई करने की एक रूपरेखा प्रस्‍तुत की है। साथ-साथ अब काला धन नया तैयार न हो। उसके लिए भी, बेनामी transaction का जो कारोबार चलता है, उसके खिलाफ भी कानून ला रहे हैं। बजट निवेश बढ़ाने वाला भी होना चाहिए। हमारी आर्थिक क्षमताओं को मजबूत बनाने वाला होना चाहिए। इस बजट की सारी योजनाएं, निवेश को बढ़ावा देने वाली हैं, Infrastructure को आगे बढ़ाने वाली है और सामान्‍य मानव के सपनों को पूरा करने वाली है, और मैं कह सकता हूं, सबसे ज्‍यादा रोजगार के अवसर जुटाने वाला, यह बजट है। इस बजट में, सामान्‍य मानव के लिए इतनी सारी योजनाएं लगाई है। चाहे वो आकस्मिक बीमा की बात हो, जीवन बीमा की बात हो, पेंशन की बात हो, हमारे नौजवानों को पढ़ने के लिए कॉलेज में जो खर्च होता है, उसके लिए बैंक में easily loan की व्‍यवस्‍था हो। एक के बाद एक सुचारू रूप से व्‍यवस्‍थाएं विकसित की हैं। और सबसे बड़ी बात, खासकर के मेरे किसान भाई-बहन, खासकर के मेरे गरीब भाई-बहन, जिनको अपने बुढ़ापे की चिंता है, हिंदुस्‍तान के हर गरीब से गरीब को भी, किसान को भी, खेत-मजदूर को भी, बुढ़ापे में जब काम करने की स्थिति न रहे, उसको पेंशन मिले, ऐसी योजना हमने रखी है। पहली बार इस देश में हर नागरिक, पेंशन के अंदर कोई न कोई लाभ लेगा। ऐसा एक बहुत बड़ा भगीरथ काम इस बजट के माध्‍यम से हम करने जा रहे हैं। ‘सबका साथ सबका विकास’ इस मंत्र को लेकर के आगे बढ़ रहे हैं। मैं, मेरे मित्र और साथी, वित्‍त मंत्री श्रीमान अरूण जेटली जी को गरीबों के लिए, growth के लिए, विकास के लिए, रोजगार के लिए, सामान्‍य से सामान्‍य मानव को नये उमंग और उत्‍साह के साथ नई चीजें करने के लिए प्रेरित करने वाला बजट देने के लिए, बहुत-बहुत बधाई देता हूं। मुझे विश्‍वास है यह बजट आने वाले दिनों में हमें, और नई ऊंचाईयों पर ले जाने का एक अवसर प्रदान करेगा।
देश के गांवों में आजीविका के अवसरों को बढ़ाने के लिए पीएम 20 जून को गरीब कल्याण रोजगार अभियान की शुरुआत करेंगे

6 राज्यों के 116 जिलों में 125 दिनों का यह अभियान प्रवासी श्रमिकों की सहायता के लिए मिशन मोड में चलाया जाएगा इस अभियान के तहत रोजगार के अवसरों को बढ़ाने के साथ ही स्थायी बुनियादी ढांचा तैयार किया जाएगा गरीब कल्याण रोजगार अभियान के तहत 50,000 करोड़ रुपये के सार्वजनिक कार्य कराए जाएंगे वापस आए प्रवासी श्रमिकों और गांव के लोगों को सशक्त बनाने और आजीविका के अवसर प्रदान करने के लिए भारत सरकार ने एक व्यापक ग्रामीण सार्वजनिक कार्य योजना ‘गरीब कल्याण रोजगार अभियान’ शुरू करने का निर्णय लिया है। पीएम मोदी 20 जून, 2020 को सुबह 11 बजे बिहार के मुख्यमंत्री और उपमुख्यमंत्री की मौजूदगी में वीडियो कॉन्फ्रेंसिंग के माध्यम में इस अभियान की शुरुआत करेंगे। यह अभियान बिहार के खगड़िया जिले के ग्राम-तेलिहार, ब्लॉक- बेलदौर से लॉन्च किया जाएगा। आगे पांच अन्य राज्यों के मुख्यमंत्री और संबंधित मंत्रालयों के केंद्रीय मंत्री भी इस वर्चुअल लॉन्च में भाग लेंगे। कोविड-19 महामारी के मद्देनजर सामाजिक दूरी के नियमों का पालन करते हुए 6 राज्यों के 116 जिलों के गांव सार्वजनिक सेवा केंद्रों और कृषि विज्ञान केंद्रों के माध्यम से इस कार्यक्रम में जुड़ेंगे। 125 दिनों का यह अभियान मिशन मोड में चलाया जाएगा। 50 हजार करोड़ रुपये के फंड से एक तरफ प्रवासी श्रमिकों को रोजगार देने के लिए विभिन्न प्रकार के 25 कार्यों का तीव्र और केंद्रित होकर क्रियान्वयन होगा, तो दूसरी तरफ देश के ग्रामीण क्षेत्रों में बुनियादी ढांचे का निर्माण किया जाएगा। 116 जिलों के 25 हजार से ज्यादा प्रवासी श्रमिकों के साथ इस अभियान में बिहार, उत्तर प्रदेश, मध्य प्रदेश, राजस्थान, झारखंड और ओडिशा इन 6 राज्यों को चुना गया है, जिसमें इच्छा जताने वाले 27 जिले शामिल हैं। इन जिलों से दो तिहाई प्रवासी श्रमिकों के लाभान्वित होने का अनुमान है। यह अभियान 12 विभिन्न मंत्रालयों/विभागों- ग्रामीण विकास, पंचायती राज, सड़क परिवहन एवं राजमार्ग, खान, पेयजल और स्वच्छता, पर्यावरण, रेलवे, पेट्रोलियम और प्राकृतिक गैस, नई और नवीकरणीय ऊर्जा, सीमा सड़क, दूरसंचार और कृषि का एक समन्वित प्रयास होगा।
प्रधानमंत्री ने पूर्व प्रधानमंत्री लाल बहादुर शास्‍त्री की पुण्‍य तिथि पर श्रद्धांजलि अर्पित की

प्रधानमंत्री श्री नरेन्‍द्र मोदी ने पूर्व प्रधानमंत्री लाल बहादुर शास्‍त्री की पुण्‍य तिथि पर उन्‍हें श्रद्धांजलि अर्पित की है। प्रधानमंत्री ने कहा, ‘शास्‍त्री जी की पुण्‍य तिथि पर हम उन्‍हें श्रद्धांजलि अर्पित करते हैं। आने वाली पीढि़यां उनकी निष्‍पाप सेवा और साहसिक नेतृत्‍व को हमेशा याद रखेंगी।’
प्रधानमंत्री ने भारतीय फुटबॉल खिलाड़ी सुनील छेत्री को तीसरे सबसे अधिक गोल करने वाले सक्रिय पुरुष अंतरराष्ट्रीय खिलाड़ी के रूप में मान्यता दिए जाने पर प्रसन्नता व्यक्त की

प्रधानमंत्री श्री नरेन्द्र मोदी ने भारतीय फुटबॉल खिलाड़ी सुनील छेत्री को तीसरे सबसे अधिक गोल करने वाले सक्रिय पुरुष अंतरराष्ट्रीय खिलाड़ी के रूप में मान्यता दिए जाने पर प्रसन्नता व्यक्त की है। फीफा विश्व कप के एक ट्वीट का जवाब देते हुए प्रधानमंत्री ने ट्वीट किया; “बहुत अच्छा, सुनील छेत्री! यह निश्चित रूप से भारत में फुटबॉल की लोकप्रियता को बढ़ावा देगा। @chetrisunil11 “